《挽徐泰初 其二》
清代·刘岩

忆与汝偕游，爰自白门始。驱驴来幽燕，卧我空斋里。

阶前木叶声，秋雨打窗纸。坐上无车公，饮酒不欢喜。

当时意气豪，尔我俱壮齿。弹指廿馀年，蹉跎嗟我子。

余见子盛衰，余亦将老矣。惆怅平生心，悲风飒然起。

作者简介：（?—1716）江苏江浦人，原名枝桂，字大山，号无垢。康熙四十二年进士，官编修，以戴名世《南山集》案牵连，隶籍旗下。幼敏慧，以善弈名。工诗文，持论有道学气。有《大山诗集》、《拙修斋稿》、《匪莪堂文集》等。